**ДО ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**OT ЛУИЗА ПОПОВА И ИВО ПАЗАРДЖИЕВ**

**Общински съветници от групата на „ПАТРИОТИТЕ-ВМРО“**

**ОТНОСНО:** Приемане на Наредба за изменение на Наредба № 16 на Общински съвет – Русе за определянето и администрирането на местните такси, цени на услуги и права на територията на Община Русе

**Уважаеми госпожи и господа общински съветници,**

С настоящия проект на Наредба за изменение на Наредба № 16 за определянето и администрирането на местните такси, цени на услуги и права на територията на община Русе /Наредба № 16/ Ви предлагаме промени включващи актуализиране размерите на услуги на територията на нашата община, а именно – цената на услугата за ползване тенис кортовете в Младежкия парк. Към настоящия момент в Наредба № 16 е регламентирано както следва:

1. За ползване на тенис кортове от граждани на свободен достъп в делнични дни от 8:00 часа до 17:00 часа – 6.67 лв. на час.
2. За ползване на тенис кортове от ученици в делнични дни от 8:00 часа до 17:00 часа – 5.00 лв. на час.
3. За ползване на тенис кортове от ученици и граждани на свободен достъп в делнични дни от 17:00 часа до 21:00 часа, както и през целия ден в събота и неделя – 10.00 лв. на час.
4. Цена за използване на 7 и 8 корт (източно от централен корт)  през делнични и почивни дни от лицензирани спортни клубове за тренировъчни занимания на лица до 18-годишна възраст – 5.00 лв. на час.

С предлаганата Наредба за изменение на Наредба №16, на Общински съвет – Русе, за определянето и администрирането на местните такси, цени на услуги и права на територията на Община Русе се цели справедливо и целесъобразно определяне на цените на предоставяните такси и услуги, при спазване на принципите на равнопоставеност, обоснованост, стабилност, публичност и съгласуваност.

Удължаването на извънредната епидемична обстановка в Република България, доведе до множество социални промени в живота на хората. Пандемията от COVID-19 оказа своето влияние върху динамиката на потребителските цени в страната през изминалата година. Всъщност несигурната икономическа обстановка, високите цени на ел.енергията и горивата, създаващи трудности и невъзможност за посрещане на разходите, обуславят необходимостта от актуализиране на цените на множество услуги, в това число и за ползване на тенис кортовете. Също така тенис базата се нуждае от сериозно модернизиране, чрез ремонтиране и освежаване на сградата и подобряване на качеството на настилката. От много години се усеща необходимост от изграждане на съоръжение спортен балон за тенис кортовете – въздушно подържаната конструкция тип балон, която е идеално решение за сезонно или постоянно използване на тенис кортовете. Позволява покриване на един или няколко тенис корта.

С предлаганата промяна се предвижда актуализация на цената на услугата за ползване тенис кортовете както следва:

1. За ползване на тенис кортове от граждани на свободен достъп в делнични дни от 8:00 часа до 17:00 часа – 10.00 лв. без ДДС на час.
2. За ползване на тенис кортове от ученици в делнични дни от 8:00 часа до 17:00 часа – 8.34 лв. без ДДС на час.
3. За ползване на тенис кортове от ученици и граждани на свободен достъп в делнични дни от 17:00 часа до 21:00 часа, както и през целия ден в събота и неделя – 12,50 лв. без ДДС на час.
4. Цена за използване на 7 и 8 корт (източно от централен корт)  през делнични и почивни дни от лицензирани спортни клубове за тренировъчни занимания на лица до 18-годишна възраст – 6,67 лв. без ДДС на час.

Вследствие на приемането на наредбата се очаква увеличение на приходите в бюджета от събраните цени. Финансови средства за прилагането на изменението и допълнението към наредбата не са необходими. Не бе установено настоящият проект на Наредба за изменение на Наредба № 16 на Общински съвет – Русе за определянето и администрирането на местните такси, цени на услуги и права на територията на Община Русе да противоречи на правото на Европейския съюз. Предлаганата наредба е подзаконов нормативен акт, приемането на който е от изключителна компетентност на Общинския съвет. Съответствието на предлагания подзаконов нормативен акт с правото на Европейския съюз е обусловено от синхронизирането на действащото българско законодателство с обективната рамка на правото на Европейския съюз, относимо към регулирането на конкретния вид обществени отношения.

Беше извършена проверка във връзка с цените на услугите за ползване на тенис кортове в по-големите населени места. В таблицата по-долу, Ви представяме справка относно цените за ползване на тази услуга.

|  |  |  |
| --- | --- | --- |
| **Тенис клуб** | **Цени до 17:00 часа** | **Цени след 17:00 часа** |
| ТК Плевен | 12 лв. | 15 лв. |
| ТК „Хемус“  Велико Търново | 12 лв. | 15 лв. |
| ТК „Черноморец“  Бургас | 16 лв. | 16 лв. |
| ТК „Черно море Елит“ Варна | 22 лв. | 26 лв. |
| ТК Августа Траяна – Ст. Загора | 14 лв. | 16 лв. |
| ТК Барокко  София | 20 лв. | 25 лв. |
| ТК Шумен | 16 лв. | 20 лв. |

Съгласно чл. 26, ал. 4 от ЗНА срокът за предложения и становища по проектите, публикувани за обществени консултации, е не по-кратък от 30 дни. С изр. II на същата алинея, законодателят е предоставил правна възможност при изключителни случаи и изрично посочване на причините в мотивите, съответно в доклада, съставителят на проекта да определи друг срок, но не по-кратък от 14 дни. Считам, че обществения интерес и ежедневното покачване на цените на тока, на горивата, както и на стоки от първа необходимост изисква своевременното разглеждане на това предложение, чиито благоприятни последици да породят действие възможно най-бързо.

Предвид гореизложеното и на основание чл. 63, ал.2, т.3 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общинският съвет да вземе следното

**РЕШЕНИЕ:**

На основание чл. 79 от АПК, чл. 11, ал. 3 от ЗНА чл. 21, ал.2, във вр. с ал.1, т.23 и чл. 17, ал.1, т.10 от Закона за местното самоуправление и местната администрация, във връзка с чл.6, ал.2 и чл. 9 от Закона за местните данъци и такси, **Общински съвет Русе**

**РЕШИ**:

1. Приема Наредба за изменение на Наредба № 16 на Общински съвет – Русе за определянето и администрирането на местните такси, цени на услуги и права на територията на Община Русе, със следното съдържание:

§ 1. В глава трета, в чл. 59, ал. 1 се правят следните изменение:

1. В т. 51.1в вместо „6.67 лв. на час”, да се чете „10.00 лв. на час“;
2. В т.51.2в вместо „5.00 лв. на час“, да се чете „8.34 лв. на час“;
3. В т.51.3в вместо „10.00 лв. на час“, да се чете „12.50 лв. на час“;
4. В т. 51.4в вместо „5.00 лв. на час“, да се чете „6.67 лв. на час“.

§ 2. Настоящата наредба влиза в сила от момента на разгласяването й чрез публикуване на интернет-страницата на Общински съвет - Русе, съгласно чл. 78, ал. 3 АПК.

**ВНОСИТЕЛИ:**

**/ЛУИЗА ПОПОВА/ /ИВО ПАЗАРДЖИЕВ/**